निर्वाचन नजिकिएसँगै सवारी जाँचमा कडाइ
झापाको दमकसहित आसपासको क्षेत्रमा सवारी जाँचलाई प्रहरीले कडाइ गरेको छ । इलाका प्रहरी कार्यालय दमक र इलाका ट्राफिक प्रहरी कार्यालय दमकले आफ्नो कार्यक्षेत्रभित्र सवारी साधन जाँचलाई तीव्रता दिएको हो ।
विष्णुप्रसाद पोखरेलदमक, मङ्सिर १ गते । झापाको दमकसहित आसपासको क्षेत्रमा सवारी जाँचलाई प्रहरीले कडाइ गरेको छ । इलाका प्रहरी कार्यालय दमक र इलाका ट्राफिक प्रहरी कार्यालय दमकले आफ्नो कार्यक्षेत्रभित्र सवारी साधन जाँचलाई तीव्रता दिएको हो ।इलाका प्रहरी कार्यालय दमकका प्रमुख एवम् प्रहरी नायब उपरीक्षक दिलीप गिरीका अनुसार साँझदेखि बेलुकी १० बजेसम्म दमकसहित विभिन्न गौंडामा सवारी जाँचलाई तीव्रता दिइएको हो । प्रहरी निरीक्षकको कमाण्डमा विभिन्न ठाउँमा जाँच भइरहेको उहाँको भनाइ छ ।अपरिचित व्यक्ति तथा शङ्कास्पद गतिविधिमा संलग्नहरुको पहिचान, चोरीका गाडी प्रयोग गरेर हुनसक्ने अपराध नियन्त्रण गर्नका लागि जाँचलाई कडाइ गरिएको जनाइएको छ । दमकमा मात्र एकसाता अघिदेखि निरन्तर रुपमा दमकका ३ देखि ४ ठाउँमा नियमित जाँच हुँदै आएको गिरीले जानकारी दिनुभएको छ ।सवारी चालक अनुमतिपत्र र सवारीको ब्लुबुक अनिवार्य बोकेको हुनुपर्ने, हेल्मेट लगाएको हुनुपर्ने जनाउँदै ट्राफिक नियम पालना नगर्नेलाई समेत जरिवाना र कारबाही गरिँदै आएको गिरीको भनाइ छ । मादक पदार्थ सेवन गरेर सवारी कुदाउनेलाई नियन्त्रणमा लिने काम पनि भइरहेको उहाँले बताउनुभयो ।